還崔秀才唱和詩
作者：徐積
朝代：宋

paragraphs: 元白有餘勢，孟韓無困辭。
子美骨格老，太白文采奇。
當時大道久破碎，人人文字萎薾而支離。
天生數子將卓卓，鴟鴞正成羣，一鶚摩天飛。
嗟君不與數子共，使君逸氣填塞無所施。
我來雖無知，黄金白玉看如泥。
自從詩卷一入手，掣然直上青雲梯。
十宵不睡亦不困，厭賓日日關柴扉。
秋風獵獵吹橫河，蒼天萬里生銀波。
起來半夜吸一口，睡魂酒病都消磨。